CELEX: 62007TN0194
Language: el
Date: 2007-06-04 00:00:00
Title: Υπόθεση T-194/07: Προσφυγή της 4ης Ιουνίου 2007 — Δημοκρατία της Τσεχίας κατά Επιτροπής

25.8.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 199/38
            
         Προσφυγή της 4ης Ιουνίου 2007 — Δημοκρατία της Τσεχίας κατά Επιτροπής
   (Υπόθεση T-194/07)
   (2007/C 199/74)
   Γλώσσα διαδικασίας: η τσεχική
   Διάδικοι
   
      Προσφεύγουσα: Δημοκρατία της Τσεχίας (Εκπρόσωπος: T. Boček)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο
   
               —
            
            
               να ακυρώσει την προσβαλλόμενη απόφαση και
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα ζητεί την ακύρωση της αποφάσεως της Επιτροπής C (2007) 1294 τελικό, της 26ης Μαρτίου 2007, η οποία αφορά το εθνικό σχέδιο κατανομής των ποσοστώσεων εκπομπής αερίων θερμοκηπίου το οποίο κοινοποίησε η Δημοκρατία της Τσεχίας κατ' εφαρμογή της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (1). Κατά την προσβαλλόμενη απόφαση, ορισμένες πτυχές του εθνικού σχεδίου κατανομής της Δημοκρατίας της Τσεχίας δεν συμβιβάζονται με το παράρτημα ΙΙΙ της οδηγίας 2003/87/ΕΚ.
   Η προσφεύγουσα αιτιολογεί την προσφυγή της προβάλλοντας ότι η Επιτροπή παρέβη το άρθρο 9, παράγραφος 3, της οδηγίας 2003/87/ΕΚ και παραβίασε τις αρχές της δικαιϊκής ασφάλειας και της προστασίας της δικαιολογημένης εμπιστοσύνης στο μέτρο που η προσβαλλόμενη απόφαση δεν εκδόθηκε εντός της προθεσμίας που τάσσει το άρθρο 9, παράγραφος 3, της οδηγίας 2003/87/ΕΚ.
   Επιπλέον, η προσφεύγουσα ισχυρίζεται ότι η Επιτροπή προέβη σε κατάχρηση εξουσίας και, ως εκ τούτου, παρέβη τις διατάξεις του άρθρου 9, παράγραφος 3, σε συνδυασμό με τις διατάξεις των άρθρων 1 και 9, παράγραφος 1, και του άρθρου 11 της οδηγίας 2003/87/ΕΚ, καθόσον με την προσβαλλόμενη απόφαση εφάρμοσε τη δική της μέθοδο καθορισμού της συνολικής ποσότητας των ποσοστώσεων και, βάσει της μεθόδου αυτής, καθόρισε de facto κατά δεσμευτικό τρόπο τη συνολική ποσότητα των ποσοστώσεων την οποία μπορεί να κατανείμει η Δημοκρατία της Τσεχίας.
   Ακόμη και αν η Επιτροπή είχε δικαίωμα να χρησιμοποιήσει τη δική της μέθοδο για την εκτίμηση της συμβατότητας του εθνικού σχεδίου κατανομής με τις επιταγές της οδηγίας 2003/87/ΕΚ, παρέβη το άρθρο 9, παράγραφος 3, της εν λόγω οδηγίας στο μέτρο που η μέθοδος που χρησιμοποίησε δεν είναι διαφανής ούτε αντικειμενική και ο υπολογισμός των ποσοστώσεων εκπομπών που προκύπτει δεν αντιστοιχεί στα κριτήρια του παραρτήματος ΙΙΙ της οδηγίας 2003/87/ΕΚ.
   Τέλος, η προσφεύγουσα υποστηρίζει ότι η Επιτροπή παρέβη επίσης το άρθρο 9, παράγραφος 3, της οδηγίας 2003/87/ΕΚ, καθόσον δεν αιτιολόγησε επαρκώς την απόφασή της.
   
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275, σ. 32· ειδική έκδοση 15/007, σ. 631).